SKRIFTLIG FORESPØRGSEL P-1459/02

af Konstantinos Hatzidakis (PPE-DE) til Kommissionen

(21. maj 2002)

Om: Forsinkelser og manglende perspektiver for liberaliseringen af elektricitetsmarkedet i Grækenland

I henhold til lov nr. 2773/99, der gennemførte direktiv 96/92/EF(1), har det græske elektricitetsmarked officielt været liberaliseret siden den 19. februar 2001, og Udviklingsministeriet har indtil nu givet potentielle investorer 7 produktionstilladelser for termoelektriske værker til fremstilling af naturgas.

Det er imidlertid totalt umuligt at udnytte disse tilladelser og det af følgende grunde:

a) Lov nr. 2773/99 indfører forskelsbehandling til fordel for Det Græske Elektricitetsselskab (DEI), der har eksklusiv ret til at anvende indenlandsk brændsel (lignit); herudover har DEI særlige fordele, idet 65 % af dets elektricitetsproduktion er baseret på anvendelsen af lignit, der kun er forbundet med udvindingsomkostninger, men ikke med royalties til den græske stat.

b) Først for nogle få dage siden forelagde DEI sin plan som omhandlet i artikel 13 og 14 i direktiv 96/92/EF for regnskabsmæssig adskillelse af dets aktiviteter, som endnu ikke er blevet kontrolleret, hvorfor der fortsat hersker stærk uvished omkring dets produktionsomkostninger, og det ikke er muligt at fastlægge konkurrencebetingelser.

c) Til trods for, at der i henhold til de gældende bestemmelser kun kan anvendes naturgas som brændsel i de nye termoelektriske værker, er markedet for naturgas hermetisk lukket, og direktiv 98/30/EF(2) ventes først at blive anvendt i 2006.

d) Den relevante tilsynsmyndighed har ikke nogen beslutningsbeføjelser, men kan kun stille forslag, og kan derfor ikke udføre sin tilsynsopgave, som fortsat påhviler den politiske ledelse i Udviklingsministeriet.

Mener Kommissionen, at liberaliseringen af energimarkedet i Grækenland forløber tilfredsstillende?

Mener den, at den relevante tilsynsmyndighed fungerer tilfredsstillende?

Hvoraf kommer vanskelighederne i forbindelse med markedsliberaliseringen, og hvilke skridt vil Kommissionen tage med henblik på liberalisering af energimarkedet i Grækenland?

(1) EFT L 27 af 30.1.1997, s. 20.

(2) EFT L 204 af 21.7.1998, s. 1.

Svar afgivet på Kommissionens vegne af Loyola de Palacio

(17. juni 2002)

Kommissionen finder i princippet Grækenlands formelle gennemførelse af direktivet om det indre marked for elektricitet (96/92/EF)(1) tilfredsstillende, ikke mindst når der tages hensyn til, at Grækenland på grund af sine særlige forhold fik to års henstand med gennemførelse af direktivet. Kommissionen er dog ganske klar over, at det græske elektricitetsmarked, ligesom visse andre af Fællesskabets markeder, endnu ikke på nogen måde kan siges at være fuldt ud konkurrencepræget.

På denne baggrund har Kommissionen allerede truffet følgende foranstaltninger:

a) foreslået et direktiv om ændring af direktiverne 96/92/EF og 98/30/EF(2), som indfører:

- liberalisering af markedet for industrikunder i 2004 og for kunder i boligsektoren i 2005

- juridiskadskillelse mellem transportoperatørerne (TSO) og distributionssystemoperatørerne (DSO

- Adgang til nettet på grundlag af offentliggjorte takster

- en række fælles regler for myndighedskompetence

- øget opmærksomhed omkring forsyningspligt

- øget opmærksomhed omkring forsyningssikkerhed

b) fremsat et forslag til Parlamentets og Rådets forordning om betingelserne for netadgang i forbindelse med grænseoverskridende elektricitetsudveksling(3), som skal skabe et pålideligt grundlag for grænseoverskridende transmissionstakster, der udelukker forskelsbehandling og afspejler omkostningerne, og indføre ordninger for behandling af overbelastning.

c) forelagt en meddelelse om den europæiske energiinfrastruktur, hvori 12 prioriterede projekter af europæisk interesse blev udpeget. Et af disse prioriterede projekter drejer sig om elektricitetsforbindelsen mellem Grækenland og Unionen i forbindelse med samordningen af eltransmissionssystemet (UCTE) gennem Balkanlandene og er derfor meget vigtigt for Grækenlands tilknytning til Unionens indre marked for elektricitet.

d) forelagt et forslag om ændring af retningslinjerne for de transeuropæiske energinet (TEN), som prioriterer støtte til de 12 projekter, der nævnes i det foregående, og fastsætter, at støtten kan komme op på 20 % af investeringsudgifterne mod 10 % tidligere.

e) oprettet et fornyet regionalt elektricitetsmarked i Sydøsteuropa, hvori Grækenland kommer til at spille en central rolle. Dette regionale marked vil utvivlsomt øge elektricitetshandelen mellem Grækenland og nabolandene og bidrage til forsyningssikkerheden og til et mere effektivt indre marked for elektricitet.

Kommissionen mener, at disse foranstaltninger, der fik stærk tilslutning i Parlamentet og på Det Europæiske Råds møde i Barcelona (marts 2002), vil bidrage en hel del til løsning af de problemer, det ærede medlem har rejst.

Hvad nærmere betegnet spørgsmålet om regnskabsmæssig adskillelse angår, bad Kommissionen i april 2002 den græske regering om yderligere oplysninger om gennemførelsen af artikel 14, stk. 3, i direktiv 96/92/EF, der kræver fuld regnskabsmæssig adskillelse mellem integrerede elektricitetsselskaber.

Kommissionen vil ikke undlade at træffe de fornødne dispositioner, hvis den græske regerings foranstaltninger ikke opfylder direktivets krav fuldt ud.

Energitilsynsmyndigheden (RAE) blev oprettet for forholdsvis kort tid siden, men Kommissionen mener, at den har gjort gode fremskridt med at gennemføre et effektivt tilsynssystem. Den førnævnte fælles myndighedskompetence, som Kommissionen har foreslået i sin ændring af direktiverne om det indre marked for elektricitet og gas, vil styrke tilsynsmyndighedens rolle og kompetence. Desuden følger Kommissionen med stor interesse energitilsynsmyndighedens seneste initiativ, som går ud på at foreslå en større omlægning af

den nuværende elektricitetsmarkedsstruktur efter en række offentlige høringer og drøftelser. Selv om det er for tidligt til, at Kommissionen kan give udtryk for sit syn på de nye foranstaltninger, der er til drøftelse, er det dens første indtryk, at RAE's forsøg på at indføre større konkurrence på det græske elektricitetsmarked vil kunne forbedre den nuværende situation.

Med de nye forslag søger RAE bl.a. at afbøde virkningerne af det offentlige elektricitetsselskabs (DEI) dominerende stilling inden for energiproduktion på grundlag af brunkul, bl.a. ved at fastsætte, at en bestemt procentdel af denne energiproduktion skal overlades til andre leverandører.

Med hensyn til liberalisering af gasmarkedet ved at direktiv 98/30/EF(4) omsættes til national lovgivning, er Kommissionen blevet underrettet om, at den græske regering vil fremskynde gasmarkedets liberalisering i 2004, dvs. tidligere end oprindeligt planlagt og krævet af direktivet. Desuden er der for nylig blevet truffet beslutning om, at transporttaksterne for gas skal nedsættes i 2004, en foranstaltning, der kan medvirke til at nedsætte nye markedsdeltageres omkostninger.

(1) Parlamentets og Rådets direktiv 96/96/EF af 19. december 1996 om fælles regler for det indre marked for elektricitet EFT L 27 af 30.1.1997.

(2) Parlamentets og Rådets direktiv 98/30/EF af 22. juni 1998 om fælles regler for det indre marked for naturgas EFT L 204 af 21.7.1998.

(3) EFT C 240 E af 28.8.2001.

(4) Parlamentets og Rådets direktiv 98/30/EF af 22. juni 1998 om fælles regler for det indre marked for naturgas EFT L 204 af 21.7.1998.